b'\n_START_ARTICLE_\nMelodije morja in sonca 2018\n_START_PARAGRAPH_\n38. festival Melodije morja in sonca je potekal 14. julija 2018 v Amfiteatru Avditorija Portoro\xc5\xbe, z neposrednim prenosom na Radioteleviziji Slovenija. Vodili sta ga Lorella Flego in Bernarda \xc5\xbdarn. Umetni\xc5\xa1ki direktor festivala je bil Slavko Ivan\xc4\x8di\xc4\x87. Festival je nastal v soorganizaciji RTV Slovenija, Avditorija Portoro\xc5\xbe in Ob\xc4\x8dine Piran._NEWLINE_\xc5\xa0ov program, za katerega je besedilo napisal Drago Mislej - Mef, je bil posve\xc4\x8den Bertiju Rodo\xc5\xa1ku, ki velja za o\xc4\x8deta festivala. V njem so nastopili Oto Pestner ("Tople julijske no\xc4\x8di" in "Nazaj v Metropol"), Isaac Palma ("Portoro\xc5\xbe 1905" in "Dve besedi") in Klemen Orter ("Zaprta v grad" in "\xc4\x8crta"), povezoval pa ga je gledali\xc5\xa1ki igralec Primo\xc5\xbe Forte - Gu\xc5\xa1to._NEWLINE_Festival je spremljala pregledna razstava ob 40. obletnici njegove prve izvedbe, ki so jo pripravili \xc5\xa1tudenti Fakultete za turisti\xc4\x8dne \xc5\xa1tudije iz Portoro\xc5\xbea in Fakultete za humanisti\xc4\x8dne \xc5\xa1tudije._NEWLINE_Slavila je Lea Sirk s skladbo "Moj profil".\n_START_SECTION_\nGledanost\n_START_PARAGRAPH_\nPrenos festivala je v povpre\xc4\x8dju spremljalo 8,4\xc2\xa0% oz. 158.700 gledalcev, starej\xc5\xa1ih od 4 let, kar je predstavljalo 35\xc2\xa0% takratnih gledalcev pred televizijskimi zasloni. Vsaj minuto prenosa si je ogledalo 408.000 ali 21,6\xc2\xa0% razli\xc4\x8dnih gledalcev, starej\xc5\xa1ih od 4 let.'